กยศ. เปิดไกล่เกลี่ยข้อพิพาท หลังมีผู้จะถูกดำเนินคดีกว่า 200,000 ราย
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.)  กล่าวว่า ภาพรวม กยศ.ช่วง 20 ปีที่ผ่านมาได้ปล่อยให้กู้เพื่อการศึกษาแล้วกว่า 6 ล้านคน  รวมประมาณ 600,000 ล้านบาท พบมีปิดบัญชีการกู้ไปแล้วกว่า 1 ล้านคน อยู่ระหว่างการศึกษากว่า 1 ล้านคน และอยู่ระหว่างชำระหนี้กว่า 4 ล้านคน แบ่งเป็น ชำระหนี้ตามปกติและผิดนัดชำระหนี้กว่า 2 ล้านคน ซึ่งมีกลุ่มหนึ่งที่ กยศ.จำเป็นต้องดำเนินคดีประมาณ  200,000 คน โดยเฉพาะคดีที่จะขาดอายุความ เพื่อลดการฟ้องร้องดำเนินคดี กองทุนเงินให้กู้ยืมเพื่อการศึกษา (กยศ.) ร่วมกับกรมคุ้มครองสิทธิและเสรีภาพ แก้ปัญหาหนี้สินของผู้กู้ยืมด้วยการไกล่เกลี่ยข้อพิพาทหรือการระงับข้อพิพาท ภายใต้มาตรการช่วยเหลือลูกหนี้กองทุนเงินให้กู้ยืมเพื่อการศึกษา (กยศ.)  ที่ได้รับผลกระทบจากสถานการณ์โควิด -19 สิ่งสำคัญเป็นการแบ่งเบาภาระการชำระหนี้ของผู้กู้ยืม ลดค่าใช้จ่ายในกระบวนการยุติธรรมและลดปริมาณคดีที่จะขึ้นสู่ศาล ซึ่งเงินต้นที่ให้กู้จะให้ผ่อนชำระ 15 ปี คิดดอกเบี้ยเพียงร้อยละ 1 ตลอดอายุการกู้เท่านั้น แต่หากผิดการชำระหนี้จะปรับอยู่ที่ร้อยละ 7.5 ยกเว้นมาปิดบัญชีจะไม่ถูกเบี้ยปรับและจ่ายทันงวดจะลดเบี้ยปรับให้ร้อยละ 80 ปีนี้ยังเป็นปีแรกที่จะปล่อยให้กู้เพื่อการศึกษาในระดับปริญญาโท แต่จะปล่อยกู้เฉพาะสาขาที่จำเป็นสำหรับประเทศจริงๆ เท่านั้น อย่างสาขาด้านสาธารณสุข ด้านการแพทย์ ด้านวิศวกรรม แต่ในอนาคตจะมีการพิจารณาเปิดสาขาให้มากขึ้นอีก ขณะเดียวกันกำลังอยู่ระหว่างปรับแก้ข้อกฎหมายของ กยศ.ใหม่ด้วย เพื่อเปิดโอกาสให้สามารถปล่อยกู้ให้กับการศึกษาหลักสูตรระยะสั้นได้            ผู้จัดการกองทุนเงินให้กู้ยืมเพื่อการศึกษา (กยศ.) กล่าวย้ำว่า สถานการณ์โควิด-19  ช่วง 2 ปีที่ผ่านมามีการขอกู้เพิ่มมากขึ้น โดยปีนี้เป็นปีแรกที่มีการกู้สูงสุดประมาณ  700,000 คน แต่ กยส.มีวงเงินให้กู้ยืมประมาณ 40,000 ล้านบาท ซึ่งเป็นเงินที่รุ่นพี่จ่ายให้กับรุ่นน้องไม่ได้ใช้เงินงบประมาณแผ่นดิน ถือว่าสถานะกองทุน กยศ.มีเพียงพอให้กู้ยืม  เพราะเริ่มมีการหมุนเวียนของเงินที่ปล่อยกู้แล้วจากปีก่อนประมาณ 32,000 ล้านบาท จากการหักเงินเดือนของผู้กู้แล้ว 1,600,000 คน จากผู้กู้ทั้งหมด 1,700,000 คน